b'\n_START_ARTICLE_\nBloke\n_START_PARAGRAPH_\nBloke, so obse\xc5\xbena skledasta planota na nadmorski vi\xc5\xa1ini med 700 in 800 m. Planota je skupaj z Rakitni\xc5\xa1ko grudo omejena z dvema izrazitej\xc5\xa1ema dinarskima prelomnicama. Po Meliku so Bloke ostanek pliocenskega ravnika sredi pomlajenega reliefa. Slabo propustni kra\xc5\xa1ki apnenec ter triasni dolomiti (na severu planote) so pogojili normalen, povr\xc5\xa1inski tok voda Blo\xc5\xa1\xc4\x8dica in Blatnica, ob katerih so mokrotna travi\xc5\xa1\xc4\x8da in nizka barja. V bli\xc5\xbeini naselja Vol\xc4\x8dje je umetno zajezeno Blo\xc5\xa1ko jezero. Vode z Blok podzemno odtekajo v Cerkni\xc5\xa1ko jezero. \xc5\xa0tevilni gri\xc4\x8di in ni\xc5\xbeji hrbti razdelijo planoto na dolini Blo\xc5\xa1\xc4\x8dice in Lo\xc4\x8dice (Farov\xc5\xa1\xc4\x8dice), ki se zdru\xc5\xbeita v Blo\xc5\xa1ko - Farov\xc5\xa1ko polje. Na planoti je 45 naselij, ki upravno sodijo pod okrilje Ob\xc4\x8dine Bloke. Bloke so znane kot zibelka slovenskega smu\xc4\x8danja, vsakoletno je organizirana prireditev smu\xc4\x8darskih tekov. Blo\xc5\xa1ka planota je bila od davnine prepredena s tovornimi potmi, ki so povezovale notranjost Kranjske in predvsem Dolenjske ter Notranjske s Hrva\xc5\xa1ko._NEWLINE_Bloke so dostopne z ve\xc4\x8d smeri, predvsem z osrednjeslovenske in primorske smeri preko avtoceste A1 in naselja Unec preko Cerknice ter z dolenjske smeri preko Ribnice in Sodra\xc5\xbeice. Med okoli\xc5\xa1ke znamenitosti sodijo bli\xc5\xbenja Kri\xc5\xbena jama (oddaljena 5 km), Cerkni\xc5\xa1ko jezero (12 km), Grad Sne\xc5\xbenik (16 km) ter krajinski park Rakov \xc5\xa0kocjan (20 km). Geografsko segajo Bloke tudi v obmo\xc4\x8dje regijskega parka Sne\xc5\xbenik. Bloke so bile v pisnih dokumentih prvi\xc4\x8d omenjene leta 1260, osrednje naselje Nova vas pa leta 1341, sicer pa je ozemlje v 1. tiso\xc4\x8dletju pr. n. \xc5\xa1t. naseljevalo ilirsko pleme Japodi. V \xc4\x8dasu rimskega imperija sta preko Blok vodili cesti od Ogleja oz. Kvarnerja proti Panonski ni\xc5\xbeini, o tem obdobju pri\xc4\x8dajo ostanki obrambnega zidu in rimskega stolpa pri vasi Benete.'